**Informatīvais ziņojums**

**„Par projekta „Latvijas romu platforma III: sadarbības un līdzdalības veicināšana” īstenošanu Eiropas Savienības programmas „Tiesības, vienlīdzība un pilsonība 2014** – **2020” sadaļas „Dotācijas nacionālo romu platformu atbalstam” ietvaros”**

Informatīvais ziņojums „Par projekta „Latvijas romu platforma III: sadarbības un līdzdalības veicināšana” īstenošanu Eiropas Savienības (turpmāk – ES) programmas „Tiesības, vienlīdzība un pilsonība 2014 – 2020” sadaļas „Dotācijas nacionālo romu platformu atbalstam” ietvaros” sagatavots pēc Kultūras ministrijas iniciatīvas, lai Kultūras ministrijai rastu nepieciešamo līdzfinansējumu un priekšfinansējumu ES programmas „Tiesības, vienlīdzība un pilsonība 2014 – 2020” (turpmāk – programma) sadaļas „Dotācijas nacionālo romu platformu atbalstam” (Action grants to support National Roma Platforms) ietvaros atbalstītā projekta „Latvijas romu platforma III: sadarbības un līdzdalības veicināšana” (turpmāk – projekts) īstenošanai. Projekts ir iepriekšēja projekta „Latvijas romu platforma I: dialogs, sadarbība un iesaistīšana” (2016.gada 14.jūnija līgums Nr.JUST/2015/RDIS/AG/NRP2/8793) un projekta „Latvijas romu platforma II: dialogs, līdzdalība un savstarpēja mācīšanās” (2017.gada 22.jūnija līgums Nr.763963 – NRP2-LV) turpinājums.

Projekta nepieciešamības pamatojums:

Saskaņā ar Eiropas Parlamenta un Padomes 2013.gada 17.decembra regulas Nr.1381/2013, ar ko izveido programmu „Tiesības, vienlīdzība un pilsonība” laikposmam no 2014.gada līdz 2020.gadam, 3.pantu programmas vispārīgais mērķis ir veicināt tādas telpas turpmāku attīstību, kurā tiek veicināta, aizsargāta un efektīvi īstenota personu vienlīdzība un tiesības, kas paredzētas Līgumā par Eiropas Savienību, Līgumā par Eiropas Savienības darbību, Eiropas Savienības Pamattiesību hartā un starptautiskajās konvencijās, kurām ES ir pievienojusies. Saskaņā ar minētās regulas 4.(1.)(e) apakšpunktu programma paredz novērst un apkarot visa veida vardarbību pret bērniem, jauniešiem un sievietēm, kā arī vardarbību pret citām riska grupām, it īpaši tuvinieku vardarbības riska grupām, un aizsargāt no šādas vardarbības cietušos.

Atbilstoši 2017.gada 1.marta Eiropas Komisijas (turpmāk – EK) īstenošanas lēmuma par darba programmas 2017.gadam pieņemšanu un finansējumu programmas „Tiesības, vienlīdzība un pilsonība” īstenošanai pielikuma 2.2.2.apakšpunktam, 2017.gada 30.martā EK iniciēja programmas ietvaros ierobežotu projektu konkursu „Action grants to support National Roma platforms” (RESTRICTED CALL FOR PROPOSALS REC-RDIS-NRCP-AG-2017) (turpmāk – projektu konkurss), lai ar nacionālo romu platformu palīdzību, kuras pārvalda par romu integrācijas politikas koordināciju atbildīgās valsts iestādes ES dalībvalstīs, izveidot vai stiprināt konsultāciju sniegšanu dalībvalstīs.

EK sagaida, ka ES dalībvalstis ar šī atbalsta palīdzību turpinās veicināt sadarbību, dialogu un labās prakses apmaiņu starp visām romu integrācijas procesā iesaistītajām pusēm – romu pārstāvjiem, nevalstiskajām organizācijām, valsts pārvaldi, pašvaldību speciālistiem, ekspertiem, uzņēmējiem, sociālajiem partneriem u.c. Turklāt nacionālās romu platformas nav jāuzskata par vienreizēju notikumu, bet par nepārtrauktu procesu, kurā iesaistītās puses cieši sadarbojas ar mērķi labāk integrēt romus. Platformas aktivitātēm jāatbalsta procesi, lai stiprinātu partnerību visos līmeņos, tai skaitā valsts, reģionālo un vietējo institūciju un pilsoniskās sabiedrības organizāciju u.c. starpā. Aktivitātes var paredzēt tikšanās un pasākumus valsts, reģionālajā un vietējā līmenī. Platformas iekļaujamās aktivitātes:

1. aktivitātes, lai iesaistīto pušu dalība būtu efektīva – iesaistīto pušu atlase, kapacitātes celšana u.c.;
2. darba sanāksmes, lai nodrošinātu veiksmīgu komunikāciju ar visām iesaistītajām pusēm;
3. romu jauniešu un sieviešu un to organizāciju iesaiste;
4. atklāšanas sanāksmes organizēšana;
5. diskusiju un sanāksmju organizēšana par:

* izglītību, nodarbinātību, veselību, mājokļiem un pretdiskriminācijas jautājumiem, lai risinātu šīs problēmas;
* finansējuma iespējām;
* romu izglītību un tās uzlabošanas iespējām;
* romu nodarbinātību, mājokļu un veselības jautājumiem.

1. dialoga sekmēšana starp romu un ne-romu kopienām.

EK piešķirtais finansējums vienam projektam nevar pārsniegt 95% no kopējiem projekta izdevumiem. Projekta maksimāla summa nepārsniedz 65 000 *euro*.

EK administrē šo projektu konkursu, izsludinot ierobežotu projektu konkursu, izvērtējot projektu iesniegumus un uzraugot atbalstīto projektu īstenošanu. Pieteikties projektu konkursam varēja tikai EK Nacionālo romu kontaktpunktu tīklā iesaistītās ES dalībvalstu iestādēs, kuras nacionālajā līmenī ir atbildīgas par romu integrācijas politikas koordināciju.

Saskaņā ar Ministru kabineta 2003.gada 29.aprīļa noteikumu Nr.241 „Kultūras ministrijas nolikums” 5.1.6 apakšpunktu Kultūras ministrija īsteno valsts politiku sabiedrības integrācijas jomā un sekmē pilsoniskās sabiedrības attīstību un starpkultūru dialogu. Kultūras ministrija ir atbildīga par Nacionālās identitātes, pilsoniskās sabiedrības un integrācijas politikas pamatnostādņu 2012. – 2018.gadam (apstiprinātas ar Ministru kabineta 2011.gada 20.oktobra rīkojumu Nr.542) (turpmāk – pamatnostādnes), kurās iekļauts arī pasākumu kopums romu integrācijas veicināšanai, īstenošanu. Ņemot vērā minēto, Kultūras ministrija ir nacionālā institūcija, kas atbildīga par romu integrācijas politikas izstrādes un īstenošanas koordināciju, kā arī nacionālais romu kontaktpunkts EK tīklā.

Viens no pamatnostādņu mērķiem ir veicināt sociāli atstumto grupu iekļaušanos sabiedrībā un novērst diskrimināciju; pamatnostādņu 1.3.6.uzdevums ir: atbalsta pasākumi romu integrācijai, izglītības un nodarbinātības līmeņa paaugstināšanai, kā arī veselības un sociālās aprūpes un mājokļu pakalpojumu pieejamības jomā.

Ņemot vērā pamatnostādnēs paredzētos pasākumus romu integrācijas jomā, ES Padomes ieteikumu par efektīviem romu integrācijas pasākumiem dalībvalstīs (apstiprināts 2013.gada 9.decembrī, Nr.2013/C 378/01) un iepriekšējo Latvijas romu platformas projektu pasākumu dalībnieku ieteikumus, kā arī izvērtējot programmas projektu konkursa noteikumus un vadlīnijas, Kultūras ministrija izstrādāja un iesniedza projekta pieteikumu, lai attīstītu 2016.gadā projekta „Latvijas romu platforma I: dialogs, sadarbība un iesaistīšana” ietvaros izveidoto Latvijas romu platformu, paredzot, ka projekta iesnieguma apstiprināšanas gadījumā tiks nodrošināts projektu konkursā noteiktais līdzfinansējums 5% un priekšapmaksa 20% apjomā, veicot līdzekļu pārdali saskaņā ar Ministru kabineta 2010.gada 18.maija noteikumiem Nr.464 „Noteikumi par 74.resora „Gadskārtējā valsts budžeta izpildes procesā pārdalāmais finansējums” 80.00.00 programmā plānoto līdzekļu pārdales kārtību Eiropas Savienības politiku instrumentu un pārējās ārvalstu finanšu palīdzības līdzfinansēto projektu un pasākumu īstenošanai” uz Kultūras ministrijas speciāli projekta īstenošanai izveidoto kontu Valsts kasē.

Saskaņā ar Ministru kabineta 2017.gada 13.jūnija sēdes protokollēmuma (prot. Nr.30 53.§) 4.punktu Kultūras ministrija pēc projekta „Latvijas romu platforma II: dialogs, līdzdalība un savstarpēja mācīšanās” īstenošanas (projekta īstenošanas termiņš – 2018.gada 1.jūlijs) mēneša laikā plāno sagatavot un iesniegt EK noslēguma ziņojumu un finanšu pārskatu. EK, izvērtējot saņemtos pārskata dokumentus, atmaksās Kultūras ministrijai valsts nodrošināto priekšfinansējumu, kas tiks novirzīts valsts budžetā.

Saskaņā ar EK Tiesiskuma un patērētāju ģenerāldirektorāta 2018.gada 15.februāra aicinājuma vēstuli Nr.Ares(2018)884378 par projekta izvērtēšanas rezultātiem un līguma slēgšanas iespējām (turpmāk – aicinājuma vēstule), projekts ir apstiprināts, un tādējādi ir radīta iespēja Latvijai turpināt īstenot aktivitātes, lai labāk koordinētu romu integrācijas politikas īstenošanu un attīstību, veicinot dialogu un sadarbību starp līdzatbildīgo ministriju un to aģentūru pārstāvjiem, pašvaldību un to iestāžu speciālistiem, romu tautības, t.sk. romu nevalstisko organizāciju pārstāvjiem, nevalstisko organizāciju ekspertiem, kas darbojas romu integrācijas jomā, kā arī sociālajiem partneriem.

EK aicinājuma vēstule ir pamats, lai sagatavotu visu nepieciešamu informāciju granta līguma slēgšanai starp EK un Kultūras ministriju projekta īstenošanai. Šai vēstulei ir rekomendējošs raksturs.

Projekta apraksts:

Projekta galvenais mērķis ir turpināt attīstīt 2016.gadā izveidoto Latvijas romu platformu, kā Latvijas romu integrācijas politikas koordinācijas un īstenošanas atbalsta mehānismu valsts, reģionālā un vietējā līmenī, kas veicina visu iesaistīto pušu savstarpēju sadarbību un pieredzes apmaiņu, kā arī romu, īpaši romu jauniešu un sieviešu iesaisti un līdzdalību pilsoniskās sabiedrības un starpkultūru dialoga attīstībā.

Projekta apakšmērķi ir: (1) veicināt sadarbību un dialogu starp romiem, vietējo pašvaldību, nozaru ministriju un to iestāžu pārstāvjiem, kā arī sociālajiem partneriem; (2) atbalstīt savstarpēju mācīšanos un labākās prakses apmaiņu romu integrācijas pamatjomās vietējā un reģionālajā līmenī; (3) sekmēt romu pilsoniskās sabiedrības pārstāvju, tostarp jauniešu un sieviešu, darbības kapacitātes stiprināšanu, līdzdalību un efektīvu iesaistīšanos romu integrācijas politikas pasākumu īstenošanā; (4) veicināt sabiedrības izpratni, jo īpaši romu integrācijas politikas īstenošanā iesaistīto personu izpratni par Latvijas romu kultūru, vēsturi un sociālo situāciju, kā arī popularizēt Latvijas romu platformā iesaistīto romu personu veiksmes stāstus plašākajā sabiedrībā.

Projektā paredzētie pasākumi:

1. reģionālo ekspertu tikšanas un labās prakses vizīte Maltas pagastā un Viļakas novadā, kuru laikā Reģionālo ekspertu tīkla romu integrācijas jautājumos pārstāvji (izveidots ar Kultūras ministrijas 2014.gada 22.oktobra [rīkojumu Nr.5.1-1-264](http://www.km.gov.lv/lv/doc/nozaru/integracija/KMRik_2014_264.pdf)) apspriedīs labo praksi romu integrācijas galvenajos virzienos, kā arī iepazīsies ar romu situāciju vietējā līmenī;
2. ikgadēja Latvijas romu platformas sanāksme, kurā Reģionālo ekspertu tīkla romu integrācijas jautājumos un **Romu integrācijas politikas īstenošanas konsultatīvās padomes (izveidota ar Kultūras ministrijas 2012.gada 24.augusta rīkojumu Nr.6-1-205)** locekļi, tostarp pārstāvji no romu pilsoniskās sabiedrības un eksperti, apspriedīs esošās pieejas, metodes, kā arī problēmas, risinājumus un izaicinājumus, lai efektīvāk īstenotu un koordinētu romu integrācijas politiku nacionālajā līmenī;
3. ekspertu diskusijas par romu integrācijas praksēm un politikas attīstību valstīs ar nelielo romu populācijas skaitu (diskusija notiks ar pieaicinātiem starptautiskajiem ekspertiem);
4. romu pilsoniskās sabiedrības stiprināšanas pasākumi, t.sk. atbalsts reģionālo romu nevalstisko organizāciju pārstāvju dalībai **Romu integrācijas politikas īstenošanas konsultatīvā padomē;** projektu darbnīca romu aktīvistu un romu NVO pārstāvjiem, lai uzlabotu viņu projektu izstrādes un īstenošanas prasmes; angļu valodas kursi diviem romu aktīvistiem un projektu asistentam, lai veicinātu to līdzdalības iespējas ES līmenī;
5. praktiskā darbnīca (divas dienas) romu jauniešu kapacitātes stiprināšanai, sadarbības un komunikāciju prasmju attīstībai, sadarbībā ar Jaunatnes starptautisko programmu aģentūru un aktīvajām jauniešu organizācijām; darbnīca ir iepriekšēja projekta pasākuma turpinājums;
6. atbalsts romu mediatoriem, lai veicinātu labāku dialogu starp romu ģimenēm un pašvaldību iestādēm (skolām, sociālo dienestu, domes pārvaldi), kā arī Nodarbinātības valsts aģentūru un citām valsts pārvaldes institūcijām, kas iekļauj mediatoru darba pakalpojumu nodrošināšanu un to mentoringu piecās Latvijas pašvaldībās (provizoriski plānots turpināt sniegt atbalstu romu mediatoriem Jelgavā, Dobelē, Rīgā, Valmierā un Ventspilī – pašvaldībās, kurās jau uzsākuši darbību romu mediatori iepriekšējā Latvijas romu platformas projektā), kā arī romu mediatoru labās prakses apmaiņas semināra organizēšanu;
7. seminārs (divas dienas) romu sieviešu kapacitātes stiprināšanai un līdzdalības veicināšanai pilsoniskās sabiedrības attīstībā un romu integrācijas politikas īstenošanā, sadarbībā ar Latvijas Sieviešu nevalstisko organizāciju sadarbības tīklu;
8. sabiedrības izpratni veicinoši un anti-čigānisma pasākumi, t.sk. informatīvais seminārs „Latvijas romu kultūru izpausmju dažādas sejas” pašvaldības speciālistiem un interesentiem, informatīvā materiāla izveide par Latvijas romu kultūru, kā arī trīs romu aktīvistu dzīves un veiksmes stāstu popularizēšana sociālajos medijos.

Kopumā, īstenojot projektu, plānots tieši iesaistīt 108 valsts pārvaldes pārstāvjus, t.sk. 83 pašvaldību pārstāvjus un speciālistus, 25 ministriju un to padotībā esošu iestāžu pārstāvjus, kā arī 99 romu pārstāvjus, 24 pārstāvjus no ne-romu nevalstiskajām organizācijām, 4 citu ES dalībvalstu ekspertus un ap 50 plašākas sabiedrības interesentus. Netieša mērķauditorija varētu būt ap 500 cilvēku.

Visi projektā paredzētie pasākumi atbilst pamatnostādņu īstenošanas plāna 2017. – 2018.gadam (apstiprināts ar Ministru kabineta 2017.gada 31.maija rīkojumu Nr.268) (turpmāk – pamatnostādņu īstenošanas plāns) 1.3.2.2. un 1.3.2.3.apakšpunktam.

Projekta īstenošanas gaitu koordinēs Kultūras ministrijā izveidota projekta īstenošanas koordinācijas darba grupa, kurai projekta vadītājs sniegs pārskatu par projekta īstenošanas gaitu un sasniegtajiem rezultātiem (vismaz trīs reizes projekta īstenošanas laikā – posmā no 2018.gada 16.jūlija līdz 2019.gada 15.jūlijam).

Projekta īstenošanā plānots iesaistīt Kultūras ministrijas darbiniekus – projekta vadītāju un koordinatoru, finanšu asistentu, sabiedrisko attiecību speciālistu, kuriem projekta ietvaros nav paredzēta papildus darba samaksa. Plānots, kā projekta asistenta funkcijas turpinās iepriekšējā projekta ietvaros piesaistītais romu tautības eksperts, kuram projekta ietvaros ir paredzēta darba samaksa.

Projekta pasākumi ir izveidoti, balstoties uz diskusijām ar romu tautības pārstāvjiem un Reģionālo ekspertu tīkla romu integrācijas jautājumos pārstāvjiem iepriekšēja projekta „Latvijas romu platforma II: dialogs, līdzdalība un savstarpēja mācīšanās” aktivitāšu ietvaros. Projekta „Latvijas romu platforma II: dialogs, līdzdalība un savstarpēja mācīšanās” aktivitātes tiek īstenotas laika posmā no 2017.gada 1.jūlija līdz 2018.gada 30.jūnijam.

Faktiskais projekta sākuma datums tiks saskaņots granta līguma sagatavošanas ietvaros. Granta līgums ar EK tiks parakstīts tikai pēc tam, kad Ministru kabineta sēdē tiks apstiprināta iespēja Kultūras ministrijai uzņemties saistības un īstenot projektu. Ņemot vērā, ka iepriekšējais platformas projekts „Latvijas romu platforma II: dialogs, līdzdalība un savstarpēja mācīšanās” noslēgsies 2018.gada 30.jūnijā,projekts tiks uzsākts pēc 2018.gada 1.jūlija, lai nepieļautu projektu aktivitāšu pārklāšanos. Projekta īstenošanas ilgums ir 12 mēneši.

Projektā paredzētie pasākumi nepārklājās ar ES struktūrfondu un Kohēzijas fonda 2014.–2020.gada plānošanas periodā darbības programmas „Izaugsme un nodarbinātība” 9.1.4.specifiskā atbalsta mērķa 9.1.4.4.pasākuma „Dažādību veicināšana (diskriminācijas novēršana)” ietvaros sniegto atbalstu un īstenotājām aktivitātēm. Pamatnostādņu [īstenošanas plānā](http://likumi.lv/doc.php?id=272471) ir paredzēti atšķirīgi uzdevumi un aktivitātes (1.3.1.1.apakšpunkts), lai īstenotu projektu un 9.1.4.4.pasākumu „Dažādības veicināšana”. Saskaņā ar Ministru kabineta 2016.gada 9.februāra noteikumu Nr.102 „Darbības programmas „Izaugsme un nodarbinātība” 9.1.4.specifiskā atbalsta mērķa „Palielināt diskriminācijas riskiem pakļauto personu integrāciju sabiedrībā un darba tirgū” 9.1.4.4.pasākuma „Dažādības veicināšana (diskriminācijas novēršana)” īstenošanas noteikumi” 10.punktu projekta iesniedzējs pasākuma ietvaros ir Sabiedrības integrācijas fonds. Tāpēc, caur **Romu integrācijas politikas īstenošanas konsultatīvo** padomi (**izveidota ar Kultūras ministrijas 2012.gada 24.augusta rīkojumu Nr.6-1-205**), kurā ir iekļauts arī Sabiedrības integrācijas fonda pārstāvis, tiks nodrošināta projektu aktivitāšu saturiskā saskaņošana, t.sk. informēšana par projekta īstenošanas gaitu un sasniegtajiem rezultātiem, lai izvairītos no jebkādas pārklāšanas. Projekta ietvaros Kultūras ministrijā tiks izveidota arī projekta īstenošanas komiteja, kas sekos projekta koordinēšanas un īstenošanas gaitai.

Papildus Kultūras ministrija projekta finansējumu plāno izlietot tikai, lai, attīstot Latvijas romu platformas koordināciju, veicinātu sadarbību un dialogu starp romu pilsonisko sabiedrību, valsts un pašvaldību iestāžu pārstāvjiem un sociālajiem partneriem, lai nodrošinātu plašāku iesaistīto personu efektīvu līdzdalību un romu integrācijas politikas pasākumu labāku koordināciju un ieviešanu valsts, reģionālā un vietējā līmenī. Savukārt, saskaņā ar Ministru kabineta 2016.gada 9.februāra noteikumu Nr.102 „Darbības programmas „Izaugsme un nodarbinātība” 9.1.4.specifiskā atbalsta mērķa „Palielināt diskriminācijas riskiem pakļauto personu integrāciju sabiedrībā un darba tirgū” 9.1.4.4.pasākuma „Dažādības veicināšana (diskriminācijas novēršana)” īstenošanas noteikumi” 26.2.4.apakšpunktu plašai mērķa grupai – personām, kuras pakļautas diskriminācijas riskam etniskās piederības dēļ, t.sk. romi un citas etniskās minoritātes, ir plānotas individuālās un grupu konsultācijas izglītības jomas speciālistu, sociālā darba speciālistu, psihologu, karjeras konsultantu, speciālistu atkarību jomā un citu profesionāļu vadībā (piemēram, atbalsta grupas, informatīvas grupas, pašpalīdzības grupas) un citus profilēšanas rezultātā noteiktos pakalpojumus.

Projekta finansēšana:

EK piešķirtais finansējums nedrīkst pārsniegt 95% no kopējām projekta attiecināmajām izmaksām, līdz ar to ap 5% no attiecināmajām izmaksām ir jālīdzfinansē projekta iesniegumu iesniedzējiem ar nosacījumu, ka tie nav ES budžeta līdzekļi.

Saskaņā ar programmas projektu konkursa noteikumiem avansā tiek izmaksāti 80% no EK piešķirtā finansējuma (granta), tādēļ projekta īstenotājiem papildus minētajam 5% līdzfinansējumam ir jānodrošina priekšfinansējums 20% apjomā no EK piešķirtā finansējuma jeb12 118,40 *euro*. Priekšfinansējums kā gala maksājums tiks atmaksāts pēc noslēguma ziņojuma un finanšu pārskata saņemšanas un apstiprināšanas EK.

Saskaņā ar programmas projektu konkursa noteikumiem pievienotās vērtības nodokļa izmaksas tiek atzītas par attiecināmām izmaksām.

Pēc projekta ieviešanas un attiecināmo izmaksu apstiprināšanas EK veiks gala maksājumu priekšfinansējuma apjomā, kurš tiks ieskaitīts atpakaļ valsts budžetā.

Kopējais maksimālais projektu īstenošanai nepieciešamais līdzfinansējuma un priekšfinansējuma apjoms no valsts budžeta ir15 308,40 *euro*.

Projekta īstenošanas laikā līdzfinansējuma un priekšfinansējuma izmaksām nepieciešamais apjoms var samazināties.

Projekta kopējais budžets ir 63 782,00 *euro*, no kuriem 60 592,00*euro* ir ES finansējums (95%) un 3 190,00 *euro* nacionālais līdzfinansējums (5%).

Paredzēta projekta finansējuma apjoms un tās sadalījums:

Projekta kopējais budžets ir 63 782,00 *euro*, tai skaitā EK finansējums ir 60 592,00 *euro*, valsts budžeta līdzfinansējums ir 3 190,00 *euro*.

Saskaņā ar programmas projektu konkursa noteikumiem projekta īstenotajam ir nepieciešams veikt priekšfinansēšanu, kas ir 20% jeb 12 118,40 *euro* no piešķirtā granta.

EK finansējums, kurā nav iekļauts priekšfinansējuma atmaksas apmērs ir 48 473,60 *euro*, jo nav iespējams precīzi noteikt, kad priekšfinansējuma atmaksa tiks veikta.

Līdz ar to kopējais maksimālais projektu īstenošanai nepieciešamais līdzfinansējuma un priekšfinansējuma apjoms no valsts budžeta ir 15 308,40 *euro*.

Projekta īstenošanai nepieciešamā finansējuma sadalījums pa gadiem (*euro*):

|  |  |  |  |
| --- | --- | --- | --- |
| **Finansējuma avots un izmaksu veids** | **2018.gads** | **2019.gads** | **Kopā** |
| EK finansējums (grants) | *48 473,60* | *0* | *48 473,60* |
| EK finansējums (priekšfinansējums nodrošināts no valsts budžeta, ko EK atmaksās atpakaļ pēc projektu noslēguma) | *5 000,00* | *7 118,40* | *12 118,40* |
| Valsts budžeta līdzfinansējums | *1 000,00* | *2 190,00* | *3 190,00* |
| Kopā no valsts budžeta nepieciešamais finansējums | 6 *000,00* | *9 308,40* | *15 308,40* |

Finanšu un procentuālais sadalījums pa izmaksu veidiem ir indikatīvs un var mainīties atkarībā no tā, kad tiks noslēgts līgums ar EK un tiks uzsākta tā īstenošana. Finansējuma apmērs šobrīd aprēķināts projekta iesnieguma līmenī un varētu tikt precizēts (samazināts), ja EK lūgs precizēt tā plānoto budžetu.

Projekts  tiktu īstenots Kultūras ministrijas valsts budžeta programmas 67.00.00 „Eiropas Kopienas iniciatīvas projektu un pasākumu īstenošana”, apakšprogrammas 67.06.00 „Eiropas Kopienas iniciatīvas projekta īstenošana” ietvaros.

2019.gadā plānots veikt priekšfinansējuma atmaksu valsts pamatbudžetā 12 118,40*euro* apmērā. Saskaņā ar programmas projektu konkursa noteikumiem priekšfinansējums kā gala maksājums tiks atmaksāts pēc noslēguma ziņojuma un finanšu pārskata saņemšanas un apstiprināšanas EK. Projekta īstenotājs minētos līdzekļus saņems kā ārvalstu finanšu palīdzību un veiks atmaksu valsts budžetā.

Kultūras ministrijas budžetā nav brīvu finanšu līdzekļu priekšfinansējuma nodrošināšanai un budžeta iestādes var uzņemties papildu saistības vienīgi ES politikas instrumentu un parējās ārvalstu finanšu palīdzības līdzfinansēto projektu un pasākumu īstenošanai, ja ir saņemts attiecīgs Ministru kabineta lēmums (Likuma par budžeta un finanšu vadību 24.panta trešā daļa).

**Ņemot vērā minēto, projekta „Latvijas romu platforma III: sadarbības un līdzdalības veicināšana” īstenošanai ES programmas „Tiesības, vienlīdzība un pilsonība 2014** – **2020” sadaļas „Dotācijas nacionālo romu platformu atbalstam” ietvaros Kultūras ministrijai nepieciešamais kopējais valsts budžeta līdzfinansējums 3 190,00 *euro* un priekšfinansējums 12 118,40 *euro* ir 15 308,40*****euro*, tai skaitā 2018.gadā līdzfinansējums 1 000,00 *euro* un priekšfinansējums 5 000,00  *euro* apmērā, 2019.gadā līdzfinansējums 2 190,00 *euro* un priekšfinansējums 7 118,40 *euro* apmērā.**

Kultūras ministre D.Melbārde

Vīza: Valsts sekretāre D.Vilsone

Kretalovs 67330312

[Deniss.Kretalovs@km.gov.lv](mailto:Deniss.Kretalovs@km.gov.lv)